REGOLAMENT TAL-KUMMISSJONI (KE) Nru 976/2008
tas-6 ta' Ottubru 2008
li jemenda r-Regolamenti (KE) Nru 2430/1999, (KE) Nru 418/2001 u (KE) Nru 162/2003 fir-rigward tat-termini tal-awtorizzazzjoni tal-addittiv fl-għalf “Clinacox”, li jagħmel parti mill-grupp ta’ coccidiostats u ta’ sustanzi mediċinali oħra
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fl-għalf tal-annimali (1), u b’mod partikolari l-Artikolu 13 (3) tiegħu,
Billi:
(1)
L-addittiv diclazuril (Clinacox 0.5 % Premix), li jagħmel parti mill-grupp ta’ coccidiostats u ta’ sustanzi mediċinali oħra, ġie awtorizzat skont ċerti kundizzjonijiet b’konformità mad-Direttiva tal-Kunsill 70/524/KEE (2). Ir-Regolamenti tal-Kummissjoni (KE) Nru 2430/1999 (3), (KE) Nru 418/2001 (4) u (KE) Nru 162/2003 (5) awtorizzaw dan l-addittiv għal għaxar snin għall-użu fit-tiġieġ għat-tismin, fid-dundjani għat-tismin u fit-tiġieġ imrobbija biex ibidu, rispettivament, u b’hekk għaqqdu l-awtorizzazzjoni mal-persuna responsabbli għat-tqegħid fiċ-ċirkolazzjoni ta' dan l-addittiv. Dan l-addittiv ġie nnotifikat bħala prodott eżistenti b’konformità mal-Artikolu 10 tar-Regolament (KE) Nru 1831/2003. Minħabba li tressqet l-informazzjoni kollha skont din id-dispożizzjoni, dan l-addittiv iddaħħal fir-Reġistru Komunitarju tal-Addittivi fl-Għalf.
(2)
Ir-Regolament (KE) Nru 1831/2003 jipprevedi l-possibilità ta' modifika fl-awtorizzazzjoni ta' addittiv fuq talba tad-detentur tal-awtorizzazzjoni u fuq opinjoni tal-Awtorità Ewropea tas-Sikurezza tal-Ikel (“l-Awtorità”). Id-detentur tal-awtorizzazzjoni tal-addittiv diclazuril (Clinacox 0,5 % Premix) ippreżenta applikazzjoni li biha qed jipproponi li jbiddel il-kundizzjonijiet tal-awtorizzazzjoni permezz tal-introduzzjoni ta’ limitu massimu ta’ residwu (MRL) kif ivvalutat mill-Awtorità. Fl-istess waqt dan ipprovda d-data neċessarja biex isostni din it-talba.
(3)
Fl-opinjoni tagħha adottata fis-16 ta’ April 2008 (6), l-Awtorità kkonkludiet li ma jinħtieġ l-ebda MRL għal tiġieġ u dundjani għat-tismin. Madankollu, f’każ li l-MRLs ikunu meqjusa neċessarji, hi ssuġġeriet il-valuri. Billi hu possibbli li t-tiġieġ imrobbija biex ibidu jidħlu fil-katina alimentari, mhux separatament mit-tiġieġ l-oħra, jeħtieġ li titqies il-possibbiltà li jiġu pprovduti MRLs għal din il-kategorija ta’ annimali wkoll. Hi qieset ukoll li l-applikazzjoni ta' perjodu ta' rtirar ta' ġranet żero ma tkunx tikkomprometti s-sikurezza tal-konsumatur.
(4)
Sabiex jiġi żgurat livell għoli ta' sikurezza għall-konsumaturi u biex jitjiebu l-kontrolli tal-użu korrett tad-diclazuril, huwa xieraq li jiġu stabbiliti MRLs kif propost mill-Awtorità. Billi mhemm l-ebda differenza fiżjoloġika rilevanti bejn it-tiġieġ għat-tismin u t-tiġieġ imrobbija biex ibidu, huwa xieraq li jiġu stabbiliti l-istess MRLs għal din il-kategorija tal-aħħar ukoll.
(5)
Ir-Regolamenti tal-Kummissjoni (KE) Nru 2430/1999, (KE) Nru 418/2001 u (KE) Nru 162/2003 għandhom għalhekk jiġu emendati skont dan.
(6)
Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Fl-Anness I tar-Regolament (KE) Nru 2430/1999 il-linja għal E 771 qed tinbidel bit-test fl-Anness I ta' dan ir-Regolament.
Artikolu 2
L-Anness III tar-Regolament (KE) Nru 418/2001 qed jinbidel bit-test fl-Anness II ta’ dan ir-Regolament.
Artikolu 3
L-Anness tar-Regolament (KE) Nru 162/2003 qed jinbidel bit-test fl-Anness III ta' dan ir-Regolament.
Artikolu 4
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 6 ta’ Ottubru 2008.